## Carlos Mazón advoca per la unitat d’acció per a continuar reclamant un finançament “just, equitatiu i sense privilegis”

*** Assenyala que “esta situació que es dilata en el temps i està llastrant la nostra capacitat no està permetent que siguem molt més ràpids en la presa de decisions” en un moment clau per a la Comunitat Valenciana
* Destaca el comportament positiu dels indicadors econòmics i reclama les infraestructures estratègiques necessàries i “més importants que mai per a accelerar el procés de reconstrucció en el qual estem immersos”
* Agraïx als empresaris el seu paper en la recuperació, “en la qual s’han bolcat des del primer moment”, i recorda el nou paquet d’ajudes “amb paperassa zero gràcies a la simplificació administrativa”**

**El Palmar.**

El president de la Generalitat, Carlos Mazón, ha advocat per la unitat d’acció de tota la societat valenciana per a continuar reclamant un sistema de finançament “just, equitatiu i que no busque privilegis”.

El cap del Consell ha assenyalat que “esta situació que es dilata en el temps i està llastrant la nostra capacitat, no està permetent que siguem molt més ràpids en la presa de decisions en un moment en el qual estem tan constrets en els nostres comptes i en el nostre deute i maltractats en totes les decisions des del punt de vista estratègic i de suport financer que s’estan prenent”.

Així, ha indicat que el quitament del deute autonòmic aprovat este dimarts pel Consell de Ministres no només és fruit d’un xantatge, sinó una trampa que perpetua el greuge que patix la Comunitat des de fa dècades, i ha lamentat que “arrosseguem un deute financer històricament injust que ha d’acabar d’una vegada i per al qual no ens valen més pegats”.

El president ha afegit que, “a més, se’ns nega la liquiditat que ens correspon”, davant de la negativa del Govern central d’aprovar el FLA extraordinari per primera vegada en 13 anys, per la qual cosa “acceptar este quitament en els termes que plantegen suposaria acceptar una injustícia que posa en risc la qualitat i l’eficàcia dels servicis públics, així com l’esforç i el dinamisme dels empresaris d’esta terra”.

**La Comunitat Valenciana, líder en indicadors econòmics**

Carlos Mazón ha destacat que “la majoria dels indicadors del nostre territori mostren un comportament positiu”, per la qual cosa ha valorat que “es demostra que les nostres polítiques fiscals per a acabar amb l’infern fiscal i les nostres mesures de simplificació administrativa funcionen”.

Així, la Comunitat Valenciana manté una tendència sostinguda de creació de llocs de treball amb 2.426.754 persones ocupades actualment. A més, en termes interanuals, la desocupació ha baixat un 6 %, enfront del 5,7 % de la mitjana nacional, i, en tota la legislatura, el descens és del 8,9 %. Així mateix, des de juliol de 2023, s’ha batut rècord de persones afiliades a la Seguretat Social, amb 2.202.409 persones, i la nostra autonomia lidera la generació d’ocupació de treballadors autònoms i és la tercera en creació d’ocupació juvenil.

Quant a les previsions de creixement econòmic, els principals analistes auguren un increment mitjà del 2,7 % i liderem el creixement interanual d’empreses en termes relatius en un 0,9 %, fins a les 154.998 empreses inscrites el juliol de 2025. D’igual manera, en dos anys de legislatura, s’han creat 1.001 empreses noves, i la xifra d’autònoms s’acosta al seu màxim històric, amb 383.540, xifra que suposa un creixement del 4,5 % des de juliol de 2023 i que quasi triplica el conjunt d’Espanya.

El cap del Consell ha posat en relleu que “som, juntament amb Andalusia, les autonomies que estan portant les regnes de la creació d’ocupació a Espanya. A més, estem al final d’un estiu de rècord en termes turístics, ja que han augmentat tant el nombre de visitants com el seu gasto, amb tot el que això suposa per al nostre comerç, per a l’hostaleria i, en definitiva, per al dinamisme empresarial de la Comunitat”.

Així mateix, ha subratllat el compromís de la Generalitat per “continuar apostant per les rebaixes fiscals que afavorixen la inversió productiva i per la simplificació burocràtica per a continuar convertint l’Administració en una aliada de les empreses”.

Mazón ha indicat que “no pararem d’exigir l’ampliació de l’aeroport de Manises, que està en un 120 % de capacitat, i la segona pista de l’aeroport d’Alacant-Elx-Miguel Hernández, així com l’acceleració de les obres del corredor mediterrani”, i ha ressaltat que “es tracta de tres assignatures pendents del Govern amb la Comunitat Valenciana i que són més importants que mai per a accelerar el procés de reconstrucció en el qual estem immersos”.

**Paper fonamental dels empresaris en la reconstrucció**

El president de la Generalitat ha assistit a la trobada amb empresaris organitzada per la Cambra de Comerç de València, acompanyat per la consellera d’Economia i Hisenda, Ruth Merino; el conseller d’Educació, Cultura, Universitats i Ocupació, José Antonio Rovira; el conseller de Medi Ambient, Infraestructures i Territori, Vicente Martínez Mus, i la consellera d’Innovació, Indústria, Comerç i Turisme, Marián Cano.

Durant la seua intervenció, ha agraït també als empresaris el seu paper en la reconstrucció, “en la qual s’han bolcat des del primer moment perquè hui puguem dir que les carreteres autonòmiques i el metro estan en perfecte estat, les 123 depuradores en marxa i els centres de salut i col·legis estan en un extraordinari ritme de reposició”.

Així, ha assenyalat que “este Consell confia en la col·laboració publicoprivada per a la gestió dels nostres servicis, per a una gestió més àgil, ràpida i eficaç, i més en el moment de recuperació en el qual estem”.

Igualment, ha recordat que “hem anunciat un nou paquet d’ajudes de 350 milions d’euros, amb paperassa zero per als afectats, entre ells autònoms, gràcies a la simplificació administrativa”, i ha advocat per “aconseguir una administració ràpida, àgil i eficaç com més prompte millor i sabem que ho farem gràcies a les propostes i el disseny de les polítiques per part de les cambres de comerç”.

Fecha: 05/09/2025